CELEX: 52017PC0769
Language: sl
Date: 2017-12-19
Title: Predlog UREDBA EVROPSKEGA PARLAMENTA IN SVETA o razveljavitvi Uredbe (EU) št. 256/2014 Evropskega parlamenta in Sveta o uradnem obveščanju Komisije o investicijskih projektih na področju energetske infrastrukture v Evropski uniji

EVROPSKA KOMISIJA
            Bruselj, 19.12.2017
            COM(2017) 769 final
            2017/0347(COD)
            Predlog
            UREDBA EVROPSKEGA PARLAMENTA IN SVETA
            o razveljavitvi Uredbe (EU) št. 256/2014 Evropskega parlamenta in Sveta o uradnem obveščanju Komisije o investicijskih projektih na področju energetske infrastrukture v Evropski uniji 
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Ta predlog za razveljavitev Uredbe (EU) št. 256/2014 (v nadaljnjem besedilu: Uredba) je bil pripravljen v okviru programa REFIT Komisije in zavezanosti boljši pripravi zakonodaje. Cilj je zagotoviti zakonodajni okvir, ki ustreza svojemu namenu in je visoke kakovosti, kot to določa medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje
                  1
               . Komisija je Uredbo opredelila kot neustrezno svojemu namenu in predlaga, da se razveljavi.
            
            
               Dne 26. februarja 2014 je bila sprejeta Uredba (EU) št. 256/2014 o uradnem obveščanju Komisije o investicijskih projektih na področju energetske infrastrukture v Evropski uniji, da se zagotovi uspešen razvoj energetske politike EU, ki ustreza dejanskim potrebam EU. To uredbo je podprla Izvedbena uredba Komisije (EU) št. 1113/2014 z dne 16. oktobra 2014, ki je določila obliko in tehnične podrobnosti uradnega obveščanja iz členov 3 in 5 Uredbe (EU) št. 256/2014
                  2
               .
            
            
               Uredba (EU) št. 256/2014 in Izvedbena uredba Komisije (EU) št. 1113/2014 sta na podlagi člena 194 Pogodbe o delovanju Evropske unije od držav članic zahtevali, da Komisijo uradno obveščajo o investicijskih projektih, v katerih se je začela izgradnja ali opustitev obratovanja ali glede katerih je bila sprejeta končna odločitev o investicijah. Na ta način je bilo predvideno, da Komisija pridobi podatke in informacije o načrtovanem razvoju v zvezi s proizvodnimi, prenosnimi in skladiščnimi zmogljivostmi ter o projektih v različnih energetskih sektorjih, ki so pomembni za EU ter prihodnje energetske in investicijske politike.
            
            
               Zato je bil cilj Uredbe Komisiji zagotoviti celosten pregled nad razvojem investicij v energetsko infrastrukturo v EU, da bi lahko bolje izpolnila svoje odgovornosti na področju energije. 
            
            
               Zahteve iz Uredbe so začele veljati že z Uredbo Sveta (EU, Euratom) št. 617/2010 z dne 24. junija 2010 o obveščanju Komisije o investicijskih projektih na področju energetske infrastrukture v Evropski uniji in razveljavitvi Uredbe (ES) št. 736/96
                  3
               .  Sodišče je Uredbo Sveta št. 617/2010
                  4
                razglasilo za nično zaradi napačne pravne podlage, vendar so njeni učinki veljali do sprejetja Uredbe (EU) št. 256/2014. 
            
            
               Odkar veljajo zahteve iz Uredbe in njene predhodnice, Uredbe Sveta št. 617/2010, so države članice poročale trikrat (leta 2011, 2013 in 2015). Zato je Komisija imela dovolj časa za izvedbo kritične analize na podlagi dejstev o tem, ali je Uredba ustvarila pričakovane rezultate. 
            
            
               2.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene, ustreznost in poenostavitev ureditve
            
            
               Potem ko so države članice na podlagi Uredbe in njene predhodnice poročale trikrat, je Komisija naročila tri zunanje študije. Na podlagi ugotovitev je Komisija leta 2016 pregledala Uredbo (EU) št. 256/2014 na podlagi njenega člena 11. To je bil del širšega pregleda ustreznosti, ki je obsegal zahteve za načrtovanje in poročanje v sklopu energetske zakonodaje. Komisija ga je objavila novembra 2016
                  5
                skupaj s predlogom uredbe o upravljanju energetske unije
                  6
               . 
            
            
               Pregled je pokazal, da:
            
            
               1.obstaja znatno prekrivanje med obveznostmi poročanja iz te uredbe in tistimi v okviru ENTSO-E
                  7
                ter ENTSO-G
                  8
               , pri čemer obveznosti iz Uredbe prinašajo malo dodane vrednosti ali nič; 
            
            
               2.se večina informacij, ki jih na podlagi Uredbe zagotavljajo države članice, lahko enostavno pridobi od drugih virov – obeh ENTSO (evropskih mrež operaterjev prenosnih sistemov), desetletnih načrtov za razvoj omrežja, letnih poročil operaterjev prenosnih sistemov in komunalnih podjetij, nacionalnih sektorskih načrtov razvoja (načrtov za obnovljive vire energije) itd. Nadalje Komisija redno zbira tržne informacije s sistemom EMOS za spremljanje trgov energije;
            
            
               3.so podatki, zbrani na podlagi vseh treh poročanj, pokrivali le polovico energetskega sektorja EU;
            
            
               4.je že po naravi oteženo izvajanje nekaterih zahtev Uredbe, zlasti v zvezi z zagotavljanjem informacij o prihodnjih zmogljivostih, spodkopavalo uporabnost treh poročanj.
            
            
               Komisija je posledično ugotovila, da Uredba (EU) št. 256/2014 ni prinesla pričakovanih rezultatov. Zato bi bilo treba predlagati njeno razveljavitev.
            
            
               •Posvetovanja z zainteresiranimi stranmi
            
            
               Kot del priprav za predlog zakonodajne pobude o upravljanju energetske unije
                  9
                je Komisija opravila obsežne posvetovanje za zbiranje mnenj in podatkov od zainteresiranih strani, državljanov in držav članic. Posvetovanje je bilo usmerjeno v zbiranje mnenj o tem, kako bi se lahko izboljšale obstoječe ureditve načrtovanja in poročanja na področju energije, da se dosežejo cilji energetske unije in zmanjša upravno breme.
            
         
         
            
               Javno posvetovanje se je začelo 11. januarja 2016, trajalo je več kot 12 tednov in se zaključilo 22. aprila 2016. Odgovori so bili uporabljeni v Komisijini oceni in pregledu ustreznosti obstoječih zahtev za načrtovanje in poročanje kot tudi v oceni učinka zakonodajnega predloga za upravljanje energetske unije.
            
            
               Sodelujoči v posvetovanju so zahteve iz Uredbe (EU) št. 256/2014 opredelili kot tiste, ki bi se lahko razveljavile
                  10
               .
            
            
            
               3.PRAVNI ELEMENTI PREDLOGA
            
            
               Predlog razveljavlja Uredbo (EU) št. 256/2014 Evropskega parlamenta in Sveta z dne 26. februarja 2014 o uradnem obveščanju Komisije o investicijskih projektih na področju energetske infrastrukture v Evropski uniji, nadomestitvi Uredbe Sveta (EU, Euratom) št. 617/2010 in razveljavitvi Uredbe Sveta (ES) št. 736/96.
            
            
               Za pravno podlago Uredbe (EU) št. 256/2014, namreč člen 194 Pogodbe o delovanju Evropske unije, se uporablja redni zakonodajni postopek. Komisija Evropskemu parlamentu in Svetu zato predlaga razveljavitev navedene uredbe.
            
            
               4.PRORAČUNSKE POSLEDICE 
            
            
               Uredba je imela zelo omejen vpliv na proračun, ki se je nanašal na izdatke za informacijsko tehnologijo, nabavo podatkov in plačilo strokovnjakov. Pričakovan ni bil niti večji neposredni učinek na proračune držav članic.
            
            
               Razveljavitev navedene uredbe bo odpravila omejene izdatke, ki so bili z njo povezani. S tem, ko bo odpravila dvojne obveznosti poročanja in obdelavo podatkov, ki so postali na voljo iz drugih, kakovostnejših virov, bo pomagala racionalizirati uporabo virov Komisije in držav članic.
            
            
               2017/0347 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o razveljavitvi Uredbe (EU) št. 256/2014 Evropskega parlamenta in Sveta o uradnem obveščanju Komisije o investicijskih projektih na področju energetske infrastrukture v Evropski uniji 
               
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 194 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  11
               ,
            
            
               ob upoštevanju mnenja Odbora regij
                  12
               , 
            
            
               v skladu z rednim zakonodajnim postopkom,
            
         
         
            
               ob upoštevanju naslednjega:
            
            
               (1)Evropski parlament, Svet Evropske unije in Evropska komisija so 13. aprila 2016 potrdili svojo skupno zavezo za posodobitev in poenostavitev zakonodaje v medinstitucionalnem sporazumu o boljši pripravi zakonodaje
                  13
               .
            
            
               (2)Zato da se prečisti in zmanjša obseg zakonodaje, je treba opredeliti zakonodajo, ki je zastarela ali več ne ustreza svojemu namenu. Razveljavitev takšne zakonodaje ohranja zakonodajni okvir pregleden, jasen in enostaven za uporabo.
            
            
               (3)Uredba (EU) št. 256/2014 Evropskega parlamenta in Sveta
                  14
                je od držav članic zahtevala, da Komisijo uradno obveščajo o investicijskih projektih, v katerih se je začela izgradnja ali opustitev obratovanja ali glede katerih je bila sprejeta končna odločitev o investicijah. 
            
            
               (4)Zahteve iz Uredbe (EU) št. 256/2014 v zvezi z uradnim obveščanjem o investicijskih projektih ter določenimi informacijami in podatki o njih so že obstajale v Uredbi Sveta (EU, Euratom) št. 617/2010
                  15
               . Sodišče je Uredbo (EU, Euratom) št. 617/2010
                  16
                razglasilo za nično zaradi napačne pravne podlage, vendar so bili njeni učinki ohranjeni do sprejetja Uredbe (EU) št. 256/2014. 
            
            
               (5)Namen prejšnjega zakonodajnega okvira je bil zagotoviti Komisiji podatke in informacije o načrtovanem razvoju v zvezi s proizvodnimi, prenosnimi in skladiščnimi zmogljivostmi ter o projektih v energetskih sektorjih. Njegov namen je bil posredovati Komisiji celosten pregled nad razvojem investicij v energetsko infrastrukturo v Uniji.
            
            
               (6)Od uvedbe obveznosti iz Uredbe (EU) št. 256/2014 in Uredbe Sveta (EU, Euratom) št. 617/2010 je poročanje potekalo trikrat (leta 2011, 2013 in 2015). Nadalje, potem ko so države članice na podlagi Uredbe (EU) št. 256/2014 poročale trikrat, je Komisija naročila tri zunanje študije. Posledično je preteklo dovolj časa in nabranih je bilo dovolj izkušenj, da je Komisija lahko izvedla kritično analizo na podlagi dejstev o tem, ali je Uredba prinesla pričakovane rezultate. 
            
            
               (7)Leta 2016 je Komisija opravila pregled iz člena 11 Uredbe (EU) št. 256/2014, vključno s posvetovanjem z zainteresiranimi stranmi, ki je zajelo vse obveznosti načrtovanja in poročanja v energetskem sektorju. Komisija je ugotovila, da so obstajala znatna prekrivanja med obveznostmi poročanja na podlagi Uredbe (EU) št. 256/2014 in obveznostmi poročanja v okviru operaterjev prenosnih sistemov ENTSO-E in ENTSO-G. Prav tako se je izkazalo, da sta bili kakovost in ustreznost prejetih informacij in podatkov pogosto slabi ter da so te informacije in podatki Komisiji postali na voljo iz drugih virov, npr. iz obeh ENTSO (evropskih mrež operaterjev prenosnih sistemov), desetletnih načrtov za razvoj omrežja, letnih poročil operaterjev prenosnih sistemov in komunalnih podjetij, nacionalnih načrtov razvoja itd. Nadalje je bilo izpostavljeno, da ima Komisija neposreden dostop do tržnih podatkov prek svojega sistema EMOS za spremljanje trgov energije.
            
            
               (8)Uredba (EU) št. 256/2014 zato ni prinesla pričakovanih rezultatov v smislu količine, kakovosti in ustreznosti podatkov in informacij, ki jih je prejela Komisija.
            
            
               (9)Uredbo (EU) št. 256/2014 bi bilo zato treba razveljaviti –
            
            
               SPREJELA NASLEDNJO UREDBO:
            
            
               Člen 1
            
            
               Uredba (EU) št. 256/2014 se razveljavi.
            
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        Medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje. 
                  UL L 123, 12.5.2016, str. 1–14.
               
               
                  
                     (2)
                  
                        UL L 302, 22.10.2014, str. 26. 
               
               
                  
                     (3)
                  
                        
                  UL L 180, 15.7.2010, str. 7.
               
               
                  
                     (4)
                  
                        Sodba Sodišča z dne 6. septembra 2012 v zadevi C-490/10 Parlament proti Svetu (2012, ZOdl., str. I-0000).
               
               
                  
                     (5)
                  
                        Delovni dokument služb Komisije (2016) 396 final. 
                  http://ec.europa.eu/energy/sites/ener/files/documents/1_en_autre_document_travail_service_part1_v4.pdf
               
               
                  
                     (6)
                  
                        COM/2016/0759 final/2 – 2016/0375 (COD). Predlog Komisije za uredbo Evropskega parlamenta in Sveta o upravljanju energetske unije, spremembi Direktive 94/22/ES, Direktive 98/70/ES, Direktive 2009/31/ES, Uredbe (ES) št. 663/2009, Uredbe (ES) št. 715/2009, Direktive 2009/73/ES, Direktive Sveta 2009/119/ES, Direktive 2010/31/EU, Direktive 2012/27/EU, Direktive 2013/30/EU in Direktive Sveta (EU) 2015/652 ter razveljavitvi Uredbe (EU) št. 525/2013. 
               
               
                  
                     (7)
                  
                        Evropska mreža operaterjev prenosnih sistemov električne energije
               
               
                  
                     (8)
                  
                        Evropska mreža operaterjev prenosnih sistemov zemeljskega plina
               
               
                  
                     (9)
                  
                        COM/2016/0759 final/2 – 2016/0375 (COD). Predlog Komisije za uredbo Evropskega parlamenta in Sveta o upravljanju energetske unije, spremembi Direktive 94/22/ES, Direktive 98/70/ES, Direktive 2009/31/ES, Uredbe (ES) št. 663/2009, Uredbe (ES) št. 715/2009, Direktive 2009/73/ES, Direktive Sveta 2009/119/ES, Direktive 2010/31/EU, Direktive 2012/27/EU, Direktive 2013/30/EU in Direktive Sveta (EU) 2015/652 ter razveljavitvi Uredbe (EU) št. 525/2013. 
               
               
                  
                     (10)
                  
                        Glej tudi SWD (2016) 396 final, str. 118.
               
               
                  
                     (11)
                  
                        UL C […], […], str. […].
               
               
                  
                     (12)
                  
                        UL C […], […], str. […].
               
               
                  
                     (13)
                  
                        UL L 123, 12.5.2016, str. 1.
               
               
                  
                     (14)
                  
                        Uredba (EU) št. 256/2014 Evropskega parlamenta in Sveta z dne 26. februarja 2014 o uradnem obveščanju Komisije o investicijskih projektih na področju energetske infrastrukture v Evropski uniji, nadomestitvi Uredbe Sveta (EU, Euratom) št. 617/2010 in razveljavitvi Uredbe Sveta (ES) št. 736/96 (UL L 84, 20.3.2014, str. 61).
               
               
                  
                     (15)
                  
                        Uredba Sveta (EU, Euratom) št. 617/2010 z dne 24. junija 2010 o obveščanju Komisije o investicijskih projektih na področju energetske infrastrukture v Evropski uniji in razveljavitvi Uredbe (ES) št. 736/96 (
                  UL L 180, 15.7.2010, str. 7
                  ).
               
               
                  
                     (16)
                  
                        Sodba Sodišča z dne 6. septembra 2012 v zadevi C-490/10 Parlament proti Svetu, ECLI:EU:C:2012:525.